A perbeli bizonyítás szabályai

X. Előzetes bizonyítás

Az előzetes bizonyítás lefolytatása kivételes lehetőség, ugyanis ebben az esetben nem az érdemi szakban, hanem a perfelvételi szakban, vagy a perindítást megelőzően kerül sor a bizonyítás lefolytatására. Abban az esetben, ha az előzetes bizonyítás iránti kérelem benyújtására a perindítást megelőzően kerül sor, akkor nem kizárólagosan a járásbíróságok, hanem a közjegyzők is eljárhatnak nemperes eljárás keretében.

Előzetes bizonyítás elrendelésének feltételei:

* a bizonyítás a per folyamán, illetve annak későbbi szakaszában nem lenne sikeresen lefolytatható, vagy az jelentős nehézséggel járna (ebben az esetben a bíróság soron kívül jár el),
* a bizonyítás előzetes lefolytatása a per elkerülését, illetve észszerű időn belül történő befejezését elősegíti,
* a bizonyítás előzetes lefolytatását jogszabály megengedi (például szerzői jogi perben).

Az előzetes bizonyítás lefolytatására a kérelmező lakóhelye szerint illetékes járásbíróság, vagy az a járásbíróság az illetékes, amelynek területén a bizonyítás legcélszerűbben lefolytatható. Ha a felek között már peres eljárás van folyamatban, akkor az előzetes bizonyítás lefolytatására a perbíróság kizárólagos illetékességgel rendelkezik, tehát a törvényszék is jogosult lefolytatni.

Előzetes bizonyítás iránti kérelmet elő lehet terjeszteni ismeretlen személlyel szemben is, ha a kérelmező megjelöli ennek az okát (Például két vadásztársaság határán fekszik a főút, ahol a gépjármű sofőrje elütött egy vadat, amelyről nem tudni melyik vadásztársaság területéről vált ki). Meg kell jelölni a kérelemben továbbá a bizonyítani kívánt tényt és a bizonyítási módot, eszközt.

Az előzetes bizonyításra a bizonyítás általános szabályait kell alkalmazni azzal, hogy szakértői bizonyítás esetén kizárólag a bíróság által kirendelt szakértő járhat el, valamint az előzetes bizonyítás vonatkozásában a bíróság soron kívül jár el. Az előzetes bizonyítás eredményét a perben bármelyik fél felhasználhatja. Ha az előzetes bizonyításra a perindítást megelőzően került sor, akkor a költségeket a kérelmező előlegezi meg és viseli. Természetesen ebben az esetben a per során az előzetes bizonyítás költsége felszámítható.

1. Milyen eljárási szakban lehetséges az előzetes bizonyítás előterjesztése?
2. Kinél terjeszthető elő előzetes bizonyítás iránti kérelem?
3. Milyen feltételek fennállása esetén rendeli el a bíróság?
4. Mit tartalmazzon a kérelem?
5. Hogyan történik az előzetes bizonyítás költségeinek viselése?

A tananyag elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.